ai4bharat/Pralekha huggingface dataset:
பிரதமர் அலுவலகம்
ஆயுஷ்மான் பாரதம் கீழ் சுகாதார உறுதித் திட்டம் தொடக்கத்திற்கான ஆயத்தப் பணிகள் குறித்து பிரதமர் ஆய்வு
ஆயுஷ்மான பாரதம் கீழ் சுகாதார உறுதித் திட்டம் என்னும் இலட்சியத் திட்டம் தொடக்கத்திற்கான ஏற்பாடுகளில் முன்னேற்றம் குறித்து பிரதமர் திரு. நரேந்திர மோடி இன்று ஆய்வு செய்தார்.
இந்த சுகாதார உறுதித் திட்டத்தை சுமுகமாகவும் விரைவாகவும் நடைமுறைப்படுத்துவதற்காக மாநிலங்களுடன் ஆலோசனைகள் உள்ளிட்ட ஏற்பாடுகளில் இதுவரை மேற்கொள்ளப்பட்டுள்ள பணிகள் குறித்து பிரதமரிடம் எடுத்துரைக்கப்பட்ட்து.
குடும்பம் ஒன்றுக்கு தலா ரூ. 5 லட்சம் வரையிலான நிதியுதவியை இந்தத் திட்டம் அளிக்கிறது. 10 கோடி ஏழை மற்றும் நலிந்த குடும்பங்களை இந்த திட்டத்தின் கீழ் கொண்டு வர இலக்கு நிர்ணயிக்கப்பட்டுள்ளது.
இந்தத் திட்டத்தின் கீழ் சமுதாயத்தில் உள்ள ஏழை மற்றும் ஒடுக்கப்பட்டக் குடும்பங்களுக்கு அதிகபட்சப் பயன்களை அளிக்க வேண்டியதன் முக்கியத்துவத்தை பிரதமர் வலியுறுத்தினார்.
சுகாதாரம் மற்றும் குடும்ப நல்வாழ்வுத் துறை, நிதி ஆயோக் மற்றும் பிரதமர் அலுவலக உயர் அதிகாரிகள் இந்தத் திட்டத்தின் பல்வேறு அம்சங்கள் குறித்து பிரதமரிடம் விளக்கினார்கள்.
கடந்த மாதம் சத்தீஸ்கர் மாநிலம் பீஜப்பூரில் அம்பேத்கர் பிறந்த நாளையொட்டி ஆயுஷ்மான பாரத் கீழ் முதலாவது ஆரோக்கிய மற்றும் நல்வாழ்வு மையத்தை பிரதமர் திறந்து வைத்தார்.
குடியரசுத் தலைவர் செயலகம்
குடியரசுத் தலைவரைச் சந்தித்தார் இலங்கை அதிபர்
இலங்கை அதிபர் திரு ரணில் விக்கிரமசிங்கே, குடியரசுத் தலைவர் திருமதி திரௌபதி முர்முவை இன்று  குடியரசுத் தலைவர் மாளிகையில் சந்தித்தார்.
இலங்கை அதிபர் விக்கிரமசிங்கேவை வரவேற்ற குடியரசுத் தலைவர், "அண்டை நாடுகளுக்கு முன்னுரிமை" என்ற இந்தியாவின் கொள்கை மற்றும் இந்த பிராந்தியத்தில் அனைவரின் பாதுகாப்பு மற்றும் வளர்ச்சி என்ற இந்தியாவின் தொலைநோக்குப் பார்வையில் இலங்கை ஒரு சிறப்பு இடத்தைப் பிடித்துள்ளது என்று கூறினார்.
கடந்த ஓராண்டில் இலங்கையின் பொருளாதார சவால்களைச் சமாளிக்க இந்தியா வழங்கிய பன்முக ஆதரவு, இலங்கையுடனான இருதரப்பு உறவுகளில் இந்தியாவின் நீண்டகால உறுதிப்பாட்டிற்கு ஒரு சான்றாக அமைந்துள்ளது என குடியரசுத் தலைவர் கூறினார். தேவையான நேரத்தில் இந்தியா இலங்கைக்கு எப்போதும் துணை நிற்கும் என்றும், எதிர்காலத்திலும் இது தொடரும் என்றும் குடியரசுத் தலைவர் தெரிவித்தார்.
இரு நாடுகளின் கூட்டுச் செயல்பாடு என்பது இந்தியப் பெருங்கடல் பிராந்தியத்திற்கு நன்மை பயக்கும் என்றும் குடியரசுத் தலைவர் கூறினார்.
இந்தியாவும் இலங்கையும் பல முக்கிய திட்டங்களில் இணைந்து பணியாற்றி வருவதாகவும், இந்தியா-இலங்கை ஒத்துழைப்பு என்பது இலங்கை மக்களின் வாழ்க்கையில் நேர்மறையான நல்ல தாக்கங்களை ஏற்படுத்தியுள்ளது என்றும் இரு தலைவர்களும் குறிப்பிட்டனர்.
இலங்கை அதிபர் விக்கிரமசிங்கேவின் தலைமையின் கீழ் இலங்கையுடனான ஒத்துழைப்பைத் தொடர்ந்து பலப்படுத்த இந்தியா ஆவலுடன் உள்ளதாக குடியரசுத் தலைவர் திருமதி திரெளபதி முர்மு தெரிவித்தார்.
எஃகுத்துறை அமைச்சகம்
கனிமம் மற்றும் உலோகத் துறையில், ஆதார வளங்கள் மற்றும் சுழற்சி பொருளாதாரம் தொடர்பான சர்வதேச மாநாடு ஆகஸ்ட் 25 புதுதில்லியில் நடைபெறுகிறது
இந்திய உலோகங்கள் நிறுவனத்தின் புதுதில்லி பிரிவு, ஆகஸ்ட் 25 முதல் 27 வரை, புதுதில்லியில் உள்ள பிரகதி மைதானத்தில் , 13-வது சர்வதேச மாநாடு மற்றும் கண்காட்சிக்கு ஏற்பாடு செய்துள்ளது. பிரதமரின் தொலைநோக்கு பார்வையின் அடிப்படையில், இந்த ஆண்டு மாநாட்டின் கருப்பொருள், “கனிமம் மற்றும் உலோகத் துறைகளில் ஆதார திறன்கள் மற்றும் சுழற்சி பொருளாதாரம்” என்று வைக்கப்பட்டுள்ளது. கனிமங்களை வெட்டி எடுக்கும்போது, பூமியில் தங்கி விடுவதை குறைப்பது, சுற்றுச்சூழலுக்கு உகந்த, குறைந்த செலவில், ஆற்றல் மிக்க உத்திகள், கொள்கைகள் மற்றும் நடைமுறைகளை உருவாக்க உலோகத் தொழிலுக்கான பரிந்துரைகள் மற்றும் அணுகுமுறைகளை தயாரிப்பதற்கான வழிமுறைகளை கண்டறிவதே இந்த மாநாட்டின் நோக்கமாகும்.
இந்த மாநாட்டை, மத்திய உலோகம் மற்றும் பயணிகள் விமானப் போக்குவரத்துத்துறை அமைச்சர் திரு.ஜோதிராதித்ய சிந்தியா ஆகஸ்ட் 26 2022 அன்று தொடங்கி வைக்கிறார்.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1854079
உள்நாட்டு விமானப் போக்குவரத்து அமைச்சகம்
நாடு முழுவதும் 21 பசுமை விமான நிலையங்கள் அமைக்க கொள்கை அளவிலான ஒப்புதல்
மாநிலங்களவையில் கேள்வி ஒன்றுக்கு விமான போக்குவரத்து துறை இணையமைச்சர் டாக்டர். வி.கே.சிங் எழுத்துபூர்வமாக தாக்கல் செய்த பதிலில் கூறியதாவது:
கோவாவில் மோபா, மகாராஷ்டிராவில் நவி மும்பை, சிந்துதுர்க் மற்றும் ஷிர்தி, கர்நாடகாவில் பிஜப்பூர், ஹாசன், காலாபுரகி மற்றும் சிமோகா, மத்தியப் பிரதேசத்தில் தப்ரா, உத்தரப் பிரதேசத்தில் குஷிநகர் மற்றும் ஜெவார், குஜராத்தில் தொலேரா மற்றும் ஹிராசர், புதுச்சேரியில் காரைக்கால் உட்பட 21 இடங்களில் பசுமை விமான நிலையங்கள் அமைக்க மத்திய அரசு கொள்கை அளவிலான ஒப்புதல் வழங்கியது. இவற்றில் 8 பசுமை விமான நிலையங்கள் செயல்பாட்டில் உள்ளன.
பிராந்திய இணைப்பு திட்டமான உதான் திட்டத்தை விமான போக்குவரத்து துறை அமைச்சகம் கடந்த 2016ம் ஆண்டு அக்டோபர் மாதம் தொடங்கியது.
உதான் திட்டத்தின் கீழ் பிராந்திய இணைப்புக்கு 14 நீர்வழி விமானநிலையங்கள், 36 ஹெலிகாப்டர் தளங்கள் உட்பட 154 விமான நிலையங்கள் விமான போக்குவரத்துக்கு அடையாளம் காணப்பட்டுள்ளன. மார்ச் 14ம் தேதி வரை, உரிய அளவு பயன்படுத்தப்படாமல், பயன்பாட்டுக்கு வராமல் இருந்த 66 விமான நிலையங்கள் செயல்படுத்தப்பட்டுள்ளன. இதன் விவரங்கள் இணைப்பில் கொடுக்கப்பட்டுள்ளன.
மேலும் விவரங்களுக்கு இந்த ஆங்கில செய்தி குறிப்பைக் காணவும்: https://pib.gov.in/PressReleasePage.aspx?PRID=1810466
சிறப்பு சேவைகள் மற்றும் கட்டுரைகள்
ஐஐடி மெட்ராஸ்-ன் பிஎஸ் பட்டப்படிப்புத் திட்டம், என்பிடெல் ஆகியவைஐபிஎல் கிரிக்கெட் போட்டிகள் பற்றிய தரவு அறிவியல் போட்டியைத் தொடங்கியுள்ளன
சென்னையில் உள்ள இந்திய தொழில்நுட்பக் கழகத்தின்  பிஎஸ் பட்டப்படிப்பு , என்பிடெல் ஆகியவை, இன்று  தொடங்கவிருக்கும் இந்தியன் பிரீமியர் லீக் -ஐ அடிப்படையாகக் கொண்டு செயற்கை நுண்ணறிவு  மற்றும் இயந்திரக் கற்றல்  மாதிரிகளை உருவாக்குவதற்கான போட்டியைத் தொடங்கியுள்ளன.
'கிரிக்கெட் அண்ட் கோடிங்' என்ற தலைப்பிலான இந்த தரவு அறிவியல் போட்டிக்காக, செயற்கை நுண்ணறிவு, இயந்திரக் கற்றல் நுட்பங்களின் மூலம் திறமையான மாதிரிகளை உருவாக்கி ஐபிஎல் கிரிக்கெட் போட்டிகளின் தரவை பகுப்பாய்வு செய்வதற்கு தரவு விஞ்ஞானிகள் மற்றும் ஆர்வலர்கள் அழைக்கப்படுகிறார்கள்.
இப்போட்டிக்கு பதிவு செய்வதற்கான கடைசி நாள் 13 ஏப்ரல் 2023. ஆர்வமுள்ளவர்கள் பின்வரும் இணைப்பைப் பயன்படுத்தி பதிவு செய்து பங்கேற்கலாம் - https://study.iitm.ac.in/ipl-contest
கோடிங்-கில் அடிப்படை அறிவும், தரவு அறிவியலில் ஆர்வமும் கொண்ட எவரும் தங்களைப் பதிவு செய்துகொண்டு போட்டியில் இடம்பெறலாம். கோடிங் சவால் மட்டுமின்றி, கோடிங் தெரியாதவர்களும் இதில் இடம்பெற வாய்ப்பு அளிக்கப்பட்டுள்ளது புரோகிராமர்கள் அல்லாதோர் எந்தவொரு கோடிங்கும் எழுதாமல் 'ஸ்கோரை ஊகித்தல்' என்ற போட்டியில்லா நிகழ்வில் பங்கேற்கலாம்.
போட்டியின் முக்கிய நோக்கங்களை விளக்கிய ஐஐடி மெட்ராஸ் பிஎஸ் டேட்டா சயின்ஸ் மற்றும் அப்ளிகேஷன்ஸ், என்பிடெல் ஆகிய துறைகளின் பொறுப்பு பேராசிரியர்களில் ஒருவரான பேராசிரியர் ஆன்ட்ரூ தங்கராஜ் கூறுகையில், "விளையாட்டு, தரவு அறிவியல் ஆகிய இரு உலகங்களை ஒருங்கிணைக்கும் வகையில் இப்போட்டியைத் தொடங்குவதில் எங்களுக்கு மகிழ்ச்சி. ஐ.பி.எல்., தரவு அறிவியல் ஆகிய இரண்டுமே பிரபலமடைந்து வரும் நிலையில், தரவு அறிவியல் கற்போருக்கு அவர்களின் பகுப்பாய்வுத் திறன்களை தற்போது உள்ள துறைகளில் வெளிப்படுத்த இப்போட்டி ஒரு வாய்ப்பாக அமையும் என நம்புகிறோம்" எனத் தெரிவித்தார்.
கடந்த ஐபிஎல் ஆட்டங்களின்போது வீரர்களின் செயல்திறன், அணியின் செயல்திறன், போட்டி முடிவுகள் எவ்வாறு இருந்தன என்பது உள்ளிட்ட பல்வேறு அம்சங்களைக் கொண்ட தரவுத் தொகுப்புகள் இப்போட்டியில் பங்கேற்போருக்கு வழங்கப்பட உள்ளன. வரவிருக்கும் ஐபிஎல் ஆட்டங்களில் அணிகளின் 'பவர் பிளே' ஸ்கோர்கள் பற்றிய கணிப்புகளை உருவாக்க இந்த தரவைப் பயன்படுத்துவதுதான் இப்போட்டியின் நோக்கமாகும்.
ஐபிஎல் 2023 சீசன் முழுவதும் இந்தப் போட்டி நடத்தப்படும். கணிக்கப்பட்ட மற்றும் உண்மையான மதிப்பெண்களுக்கு இடையேயான வேறுபாடுகளின் அடிப்படையில் பங்கேற்பாளர்கள் புள்ளிகளைப் பெறுவார்கள். போட்டியின் நிறைவில் சிறப்பாகச் செயல்படும் பங்கேற்பாளர்களுக்கு 'பாரடாக்ஸ் 2023' எனப்படும் வருடாந்திர பி.எஸ். புரோகிராம் தொழில்நுட்ப மற்றும் கலாச்சார நிகழ்வில் கவர்ச்சியான பரிசுகளுடன் கவுரவமும், அங்கீகாரமும் வழங்கப்படும்.
புரோகிராமிங் மற்றும் டேட்டா சயின்ஸ் துறையில் ஆர்வமுடைய எவரும் ஐஐடி மெட்ராஸ்-ல் படிக்க விரும்பினால் அவர்கள் எங்கிருந்தாலும் தங்கள் கனவை நனவாக்கும் வகையில் பிஎஸ் பட்டப்படிப்பு, என்பிடெல் ஆகிய இரண்டும் தனித்துவான வாய்ப்பை வழங்குகின்றன. மேலும் விவரங்களை கீழ்க்காணும் இணையதள முகவரிகளில் காணலாம். https://study.iitm.ac.in/ds, https://nptel.ac.in.
###
(Visitor Counter : 82
சிறப்பு சேவைகள் மற்றும் கட்டுரைகள்
பயன்பாட்டுக்குப் பின் கட்டணம் செலுத்தும் பிஎஸ்என்எல் வாடிக்கையாளர் திட்டங்களில் மாற்றம்
பயன்பாட்டுக்குப் பின் கட்டணம் செலுத்தும் திட்டங்களான 149 / 225 / 325 / 725 / 799 ஆகியவை மூடப்பட்டு 2022 பிப்ரவரி 1 முதல் கீழ்க்காணுமாறு மாற்றம் செய்யப்பட்டிருப்பது பற்றிய அறிவிக்கையை பிஎஸ்என்எல் வெளியிட்டுள்ளது. இதன்படி,
1) பயன்பாட்டுக்குப் பின் கட்டணம் செலுத்தும் வாடிக்கையாளர்களின் மூடப்பட்ட திட்டம் 149 என்பது 01.02.2022 முதல் 199-க்கு மாற்றப்பட்டுள்ளது.
2) பயன்பாட்டுக்குப் பின் கட்டணம் செலுத்தும் வாடிக்கையாளர்களின் மூடப்பட்ட திட்டங்களான 225 & 325 என்பவை 01.02.2022 முதல் 399-க்கு மாற்றப்பட்டுள்ளது.
3) பயன்பாட்டுக்குப் பின் கட்டணம் செலுத்தும் வாடிக்கையாளர்களின் மூடப்பட்ட திட்டங்களான 725 & 799 என்பவை 01.02.2022 முதல் 798-க்கு மாற்றப்பட்டுள்ளது.
பிஎஸ்என்எல் சென்னை தொலைபேசி அலுவலகம் வெளியிட்ட செய்திக்குறிப்பில் இந்த தகவல் தெரிவிக்கப்பட்டுள்ளது.
-----------
(Visitor Counter : 97
உள்நாட்டு விமானப் போக்குவரத்து அமைச்சகம்
திரிபுரா மாநிலத்தில் உள்ள அகர்தலா விமான நிலையத்தின் பெயரை மகாராஜா பீர் பிக்ரம் மாணிக்ய கிஷோர் விமான நிலையம் என்று பெயர்மாற்றம் செய்ய மத்திய அமைச்சரவை ஒப்புதல்
திரிபுரா மாநிலத்தில் உள்ள அகர்தலா விமான நிலையத்தின் பெயரை மகாராஜா பீர் பிக்ரம் மாணிக்ய கிஷோர் விமான நிலையம் என்று பெயர்மாற்றம் செய்ய பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. மகாராஜா பீர் பிக்ரம் மாணிக்ய கிஷோர் அவர்களுக்கு அஞ்சலி செலுத்தும் வகையில் திரிபுரா மாநில மக்களும் அரசும் நெடுங்காலமாக கேட்டுக்கொண்டிருக்கும் கோரிக்கையை அடுத்து இந்த முடிவு எடுக்கப்பட்டுள்ளது.
பின்னணி:
1923 –ஆம் ஆண்டு திரிபுரா மாகாணத்தின் மன்னராக பொறுப்பேற்ற மகாராஜா பீர் பிக்ரம் மாணிக்ய கிஷோர் சிறந்த அறிவாற்றலும் இரக்கமும் கொண்ட ஆட்சியாளராக திகழ்ந்தார். அகர்தலா விமான நிலையம் 1942 ஆம் ஆண்டு மகாராஜா பீர் பிக்ரம் மாணிக்ய கிஷோர் தானமாக அளித்த நிலத்தில் நிறுவப்பட்டது. உலகம் முழுவதிற்கும் பயணம் செய்த இவர் தொலைநோக்கு பார்வை உடைய அரசராக இருந்து திரிபுராவின் ஒட்டுமொத்த வளர்ச்சிக்காக பல்வேறு நடவடிக்கைகளை எடுத்துள்ளார். அவரது முயற்சியில் தான், இன்று மிகவும் வடகிழக்கு பகுதியில் உள்ள இரண்டாவது பரபரப்பான விமான நிலையமான அகர்தலா விமான நிலையம் கட்டப்பட்டது. இந்த விமான நிலையம் திரிபுரா மாநிலத்தை இணைக்கும் முக்கிய விமான சேவையை வழங்குகிறது. அதனால், அகர்தலா விமான நிலையம் அவரது பெயரில் மாற்றம் செய்யப்படுவது சரியானதாகவே இருக்கும். இது மகாராஜா பீர் பிக்ரம் மாணிக்ய கிஷோருக்கு பொருத்தமான அஞ்சலியாக அமையும்.
பிரதமர் அலுவலகம்
இந்திய விமானப்படையின் கொவிட் தொடர்பான செயல்பாடுகள் : பிரதமர் ஆய்வு
விமானப்படை தளபதி ஏர் சீஃப் மார்ஷல் ஆர்.கே.எஸ் பதாவ்ரியா பிரதமர் திரு நரேந்திர மோடியை இன்று சந்தித்தார்.
கொவிட்-19 தொடர்பான சூழ்நிலையில் உதவுவதற்காக இந்திய விமானப் படை எடுத்து வரும் முயற்சிகள் குறித்து பிரதமரிடம் அவர் எடுத்துரைத்தார்.
நாடு முழுவதிலும், வெளிநாடுகளிலும் கொவிட் தொடர்பான பணிகளை விரைந்து மேற்கொள்வதற்காக ஒட்டுமொத்த கனரகப் பிரிவு படையையும், நடுத்தர ரக படைகளில் குறிப்பிட்ட அளவையும் அனைத்து நாட்களும் 24 மணி நேரமும் தயார் நிலையில் இருக்குமாறு இந்திய விமானப்படை உத்தரவிட்டுள்ளதாக பிரதமரிடம் ஏர் சீஃப் மார்ஷல் ஆர்.கே.எஸ் பதாவ்ரியா தெரிவித்தார். செயல்பாடுகள் 24 மணி நேரமும் நடைபெறுவதை உறுதி செய்வதற்காக அனைத்து படைகளுக்கும் தேவையான விமானப் பணியாளர்களின் எண்ணிக்கை அதிகரிக்கப்பட்டுள்ளது.
ஆக்சிஜன் டேங்கர்கள் மற்றும் இதர அத்தியாவசியப் பொருட்களை எடுத்துச் செல்லும் வேகம், அளவு மற்றும் பாதுகாப்பை அதிகரிக்க வேண்டியதன் தேவை குறித்து பிரதமர் வலியுறுத்தினார். கொவிட் தொடர்பான செயல்பாடுகளில் ஈடுபட்டுள்ள இந்திய விமானப்படை பணியாளர்கள் தொற்றில் இருந்து பாதுகாப்பாக இருப்பதை உறுதி செய்ய வேண்டிய தேவை குறித்தும் பிரதமர் வலியுறுத்தினார். கொவிட் தொடர்பான அனைத்து செயல்பாடுகளின் பாதுகாப்பையும் உறுதி செய்ய வேண்டும் என்றும் அவர் கூறினார்.
அனைத்து பகுதிகளையும் சென்றடைவதற்காக பெரிய மற்றும் கனரக விமானங்களை இந்திய விமானப்படை ஈடுபடுத்தி உள்ளதாக ஏர் சீஃப் மார்ஷல் ஆர்.கே.எஸ் பதாவ்ரியா தெரிவித்தார். கொவிட் தொடர்பான செயல்பாடுகளில் பல்வேறு அமைச்சகங்கள் மற்றும் முகமைகளுடன் வேகமான ஒருங்கிணைப்பை உறுதி செய்வதற்காக பிரத்தியேக கொவிட் சிறப்பு விமான ஆதரவு பிரிவை இந்திய விமானப்படை உருவாக்கியுள்ளதாக பிரதமரிடம் அவர் தெரிவித்தார்.
இந்திய விமானப் படையினர் மற்றும் அவர்களது குடும்பத்தினரின் நலன் குறித்து பிரதமர் கேட்டறிந்தார். இந்திய விமானப்படையில் கிட்டதட்ட அனைவருக்கும் தடுப்பு மருந்து வழங்கப்பட்டுள்ளதாக ஏர் சீஃப் மார்ஷல் ஆர்.கே.எஸ் பதாவ்ரியா தெரிவித்தார்.
இந்திய விமானப்படையின் கீழ் இயங்கும் மருத்துவமனைகளில் கொவிட் தொடர்பான வசதிகள் அதிகரிக்கப்பட்டுள்ளதாகவும், எங்கெல்லாம் முடிகிறதோ அங்கெல்லாம் பொதுமக்களும் அனுமதிக்கப்படுவதாகவும் அவர் பிரதமரிடம் தெரிவித்தார்.
நுகர்வோர் நலன், உணவு மற்றும் பொது விநியோகம் அமைச்சகம்
குறைந்தபட்ச ஆதரவு விலையில் 2020- 21 கரீப் பருவத்திற்கான சந்தைப்படுத்துதல்
08.10.2020 வரை, நெல் கொள்முதல் கடந்த ஆண்டின் 17.7 லட்சம் மெட்ரிக் டன்னைவிட இவ்வாண்டு 26.3 லட்சம் மெட்ரிக் டன்னாக 48 சதவீதம் உயர்வு
3.28 கோடி ரூபாய் குறைந்தபட்ச ஆதரவு விலையில் 455.60 மெட்ரிக் டன் அவரையும், 52.5 கோடி ரூபாய் குறைந்தபட்ச ஆதரவு விலையில் 5079 மெட்ரிக் டன் கொப்பரையும் கொள்முதல்
3314.55 லட்சம் ரூபாய் குறைந்தபட்ச ஆதரவு விலையில் 11755 பேல்கள் பருத்தி கொள்முதல்
2020- 21 கரீப் பருவத்திற்குத் தேவையான சந்தைப்படுத்துதல் ஏற்கனவே தொடங்கிவிட்டது. கடந்த காலங்களைப் போலவே இந்த வருடமும் அதே குறைந்தபட்ச ஆதரவு விலையில் விவசாயிகளிடமிருந்து அரசு பயிர்களைக் கொள்முதல் செய்கிறது.
• 8.10.2020 வரையில் அனைத்து மாநிலங்களில் இருந்தும் நெல் பயிருக்கான கொள்முதல் கடந்த ஆண்டு இருந்த 17.7 இலட்சம் மெட்ரிக் டன்னிலிருந்து இவ்வாண்டு 26.3 லட்சம் மெட்ரிக் டன்னாக உயர்ந்துள்ளது. இது 48 சதவீத வளர்ச்சியாகும்.
• நடைபெற்றுவரும் கரீப் பருவத்திற்கான கொள்முதலில், பஞ்சாபில் அக்டோபர் 8, 2020 வரை கடந்த ஆண்டின் 1.6 லட்சம் மெட்ரிக் டன்னை விட இந்த வருடம் 15.99 லட்சம் மெட்ரிக் டன்னாக 900 சதவீத வளர்ச்சியை எட்டியுள்ளது.
• தமிழகத்தில் கடந்த வருடம் 370 மெட்ரிக் டன்னாக இருந்த நெல் கொள்முதல் இந்த வருடம் 9517 மெட்ரிக் டன்னாக உயர்ந்துள்ளது. இதேபோல் உத்தரப்பிரதேசத்தில் சென்ற ஆண்டு 92 மெட்ரிக் டன்னாக இருந்த நெல் கொள்முதல் இந்த வருடம் 4423 மெட்ரிக் டன்னாக உயர்ந்திருக்கிறது.
மேலும் மாநிலங்களின் கோரிக்கையை ஏற்று 30. 70 லட்சம் மெட்ரிக் டன் பருப்பு மற்றும் எண்ணெய் விதைகளை தமிழ்நாடு, கர்நாடகா, மகாராஷ்டிரா, குஜராத், ஹரியானா, உத்திரப்பிரதேசம் மற்றும் ஆந்திர பிரதேசம் மாநிலங்களில் கொள்முதல் செய்ய ஒப்புதல் அளிக்கப்பட்டுள்ளது. மேலும் 1.23 லட்சம் மெட்ரிக் டன் கொப்பரையை ஆந்திர பிரதேசம் கர்நாடகா தமிழ்நாடு மற்றும் கேரளா மாநிலங்கள் கொள்முதல் செய்யவும் ஒப்புதல் வழங்கப்பட்டுள்ளது.
8.10.2020 வரை அரசு தன் முதன்மை முகமைகளின் மூலம் 3.28 கோடி ரூபாய் குறைந்தபட்ச ஆதரவு விலையில் 455.60 மெட்ரிக் டன் அவரை கொள்முதல் செய்துள்ளது. இதனால் தமிழ்நாடு மற்றும் ஹரியானாவில் உள்ள 324 விவசாயிகள் பயனடைவார்கள். மேலும் கர்நாடகா மற்றும் தமிழகத்தைச் சேர்ந்த 3961 விவசாயிகள் பயனடையும் வகையில் 52.40 கோடி ரூபாய் குறைந்தபட்ச ஆதரவு விலையில் 5089 மெட்ரிக் டன் கொப்பரை கொள்முதல் செய்யப்பட்டுள்ளது.
கடந்த அக்டோபர் 1ஆம் தேதி தொடங்கிய பருத்தி விதைகளுக்கான கொள்முதல், அக்டோபர் 8ஆம் தேதி வரை 3314.55 லட்ச ரூபாய் குறைந்தபட்ச ஆதரவு விலையில் 11755 பேல்களை இந்திய பருத்தி நிறுவனம் 2404 விவசாயிகளிடமிருந்து கொள்முதல் செய்துள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1663157
-----
(Visitor Counter : 84
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 137.67 கோடியைக் கடந்தது
நாட்டில் கடந்த 24 மணி நேரத்தில் 15,82,079 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 137.67 கோடியைக்  கடந்தது. 1,44,91,123 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 8,077 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,41,87,017 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 98.39 சதவீதமாக உள்ளது. இது கடந்த மார்ச் 2020க்கு பிறகு அதிக அளவாகும்.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 53 நாட்களாக 15,000-க்கும் கீழ் உள்ளது. கடந்த 24 மணி நேரத்தில் 6,563 பேருக்குப் புதிதாக தொற்று ஏற்பட்டுள்ளது.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 82,267 ஆக உள்ளது; இது கடந்த 572 நாட்களில் மிகக் குறைந்த அளவாகும். நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.24 சதவீதமாக உள்ளது; 2020 மார்ச் மாதத்திற்குப்பின் இது குறைந்த அளவு.
கடந்த 24 மணி நேரத்தில் 8,77,055 கொவிட் பரிசோதனைகள் செய்யப்பட்டன. இதுவரை சுமார் 66.51 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று உறுதி கடந்த 36 நாட்களில் 1 சதவீதத்திற்கும் குறைவாக நீடித்து, தற்போது 0.60 சதவீதமாக உள்ளது. தினசரித் தொற்று விகிதம் 0.75 சதவீதமாக பதிவாகியுள்ளது. இந்த எண்ணிக்கை தொடர்ந்து 77 நாட்களாக 2 சதவீதத்திற்குக் கீழே 112 நாட்களாக 3 சதவீதத்திற்குக் குறைவாகவும் உள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1783309
பிரதமர் அலுவலகம்
அசாம் மற்றும் வடகிழக்கு மாநிலங்கள் முழுவதும் பெட்ரோகெமிக்கல் துறையை மேம்படுத்துவதற்கான முயற்சிகளுக்கு பிரதமர் பாராட்டு
அசாம் பெட்ரோ கெமிக்கல் ஆலையில் இருந்து பங்களாதேசுக்கு முதன்முறையாக மெத்தனால் அனுப்பப்பட்டதற்காகவும், பெட்ரோ கெமிக்கலின் முக்கிய ஏற்றுமதியாளராக அசாமை உருவாக்கும் முயற்சிக்கும் பிரதமர் திரு நரேந்திர மோடி பாராட்டு தெரிவித்துள்ளார்.
அசாம் முதலமைச்சர் திரு ஹிமந்த பிஸ்வா சர்மாவின் ட்விட்டர் பதிவுக்கு பிரதமர் ட்விட்டரில் பதில் அளித்திருப்பதாவது:
“இது அசாம் மற்றும் வடமாநிலங்கள் முழுவதும் உள்ள பெட்ரோகெமிக்கல் துறையை மேம்படச்செய்யும்.”
குடியரசுத் துணைத் தலைவர் செயலகம்
ஈஸ்டர் பண்டிகையை முன்னிட்டு, மக்களுக்கு குடியரசு துணைத்தலைவர் வாழ்த்து
ஈஸ்டர் பண்டிகையை முன்னிட்டு, குடியரசு துணைத்தலைவர் திரு.எம்.வெங்கையா நாயுடு, நாட்டு மக்களுக்கு வாழ்த்துத் தெரிவித்துள்ளார்.
வாழ்த்துச் செய்தி வருமாறு :
இயேசுபிரான் உயிர்த்தெழுந்த புனித நாளான ஈஸ்டர் பண்டிகையை முன்னிட்டு, நாட்டு மக்களுக்கு எனது அன்பான, நல் வாழ்த்துக்களைத் தெரிவித்துக் கொள்கிறேன்.
வெறுப்பைவிட அன்பு வலிமை மிக்கது என்பதையும், அதன் மூலம், தீமைகளை வெல்லலாம் என்பதை, புனிதப் பண்டிகையான ஈஸ்டர் மக்களுக்கு நினைவூட்டுகிறது.
மனிதர்கள் அனைவரிடமும் கருணைகாட்டி, ஈஸ்டர் பண்டிகையை நாம் கொண்டாடுவோம். நமது வாழ்வில், அமைதி மற்றும் நல்லிணக்கத்தை இந்த நன்னாள் ஏற்படுத்தட்டும்.
தொழிலாளர் மற்றும் வேலைவாய்ப்பு அமைச்சகம்
பெருந்தொற்றினால் ஏற்படும் தாக்கத்தை வெற்றிகரமாக எதிர்கொள்வதில் இந்தியா உறுதி: மத்திய அமைச்சர் திரு சந்தோஷ் கங்வார்
பெருந்தொற்றினால் ஏற்படும் தாக்கத்தை வெற்றிகரமாக எதிர்கொண்டு வலுவாக எழுவதற்கு தேவையான அனைத்து நடவடிக்கைகளையும் மேற்கொள்வதில் இந்தியா உறுதிப்பூண்டிருப்பதாக மத்திய தொழிலாளர் நலன் மற்றும் வேலைவாய்ப்பு இணையமைச்சர்  திரு சந்தோஷ் கங்வார் தெரிவித்துள்ளார். சர்வதேச தொழிலாளர் மாநாட்டின் 109-வது அமர்வின் கீழ் அணிசேரா இயக்கத்தின் தொழிலாளர் நல அமைச்சர்களின் கூட்டத்தில் காணொலி வாயிலாக நேற்று உரையாற்றிய அமைச்சர், உலகளவில் அனைத்து பிரிவைச் சேர்ந்த மக்களும், குறிப்பாக நலிவடைந்த பிரிவினர், தங்களது உயிரையும் வாழ்வாதாரத்தையும் இழந்து, பொருளாதார மந்த நிலையால் பெரிதும் பாதிக்கப்பட்டிருப்பதாகக் கூறினார். மருத்துவ அமைப்பு முறைகள், சமூக பாதுகாப்பு மற்றும் வேலைவாய்ப்பு உருவாக்கலில் மேம்பட்ட ஆதரவு வழங்கப்பட வேண்டும் என்று அவர் வலியுறுத்தினார்.
பெருந்தொற்றை எதிர்கொள்வதற்கு அனைவரின் நல்வாழ்வு, வர்த்தகத்தின் தொடர்ச்சி, வருமான பாதுகாப்பு ஆகியவற்றை சமன்படுத்தும் வகையிலான, கொள்கை அளவிலான முயற்சிகளை அரசுகள் மேற்கொள்ள வேண்டும் என்றும் அவர் குறிப்பிட்டார்.
மாபெரும் தடுப்பூசித் திட்டத்தின் மூலம் இதுவரை மொத்தம் 223 மில்லியன் தடுப்பூசிகள் இந்தியாவில் செலுத்தப்பட்டு இருப்பதாக அமைச்சர் கூறினார். புதிய மாற்றங்களால் மக்களின் வாழ்விலும் வாழ்வாதாரத்திலும் தலைசிறந்த மாற்றங்கள் ஏற்பட்டிருப்பதாகவும், இதற்குத் தகுந்த வகையில் புதிய அணுகுமுறைகள் உருவாக்கப்பட வேண்டும் என்றும் அவர் தெரிவித்தார்.
டிஜிட்டல் தளங்கள், சவாலாக இருந்தபோதும் அவை ஏராளமான வாய்ப்புகளையும் உருவாக்கியுள்ளன.
வேலைவாய்ப்பின் முக்கியத்துவத்தைக் கருத்தில் கொண்டு, திட்டங்களின் வாயிலாக சுகாதார மற்றும் நிதித் துறையில் வேலை வாய்ப்புகளை உருவாக்கும் நடவடிக்கைகளை இந்தியா மேற்கொண்டு வருவதாக அமைச்சர் திரு கங்வார் கூறினார்.
பொருளாதாரத்தை வலுப்படுத்துவதற்காக ரூபாய் 27 ஆயிரம் பில்லியன் மதிப்பில் தற்சார்பு இந்தியா தொகுப்பு உருவாக்கப்பட்டது. இதன் கீழ் தகுதி வாய்ந்த புதிய ஊழியர்களுக்கு ஊதியத்தில் 24 சதவீதம் வரை தொழிலாளர் வைப்பு நிதியாக அரசு செலுத்துகிறது. சுமார் 70 சதவீத பெண்களை உள்ளடக்கிய முத்ரா திட்டத்தின் கீழ் கடந்த மூன்று ஆண்டுகளில் துணை ஈடு இல்லாமல் ரூபாய் 9 ஆயிரம் பில்லியன் மதிப்பிலான கடன்கள் வழங்கப்பட்டுள்ளன.
மகாத்மா காந்தி ஊரக வேலை உறுதி திட்டத்தின் கீழ் தினசரி ஊதியம் அதிகரிக்கப்பட்டு, கடந்த நிதியாண்டில் மட்டும் 3.9 மில்லியன் பணி நாட்கள் உருவாக்கப்பட்டதாகவும் அமைச்சர் குறிப்பிட்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1724632
பாதுகாப்பு அமைச்சகம்
கோவா கடல்சார் கருத்தரங்கம்  2022 பற்றி ஓர் முன்னுரை
நான்காவது கோவா கடல்சார் கருத்தரங்கம்  கோவாவில் உள்ள கடற்படைப் போர்க் கல்லூரியில் 31 அக்டோபர் முதல் 01 நவம்பர் 2022 வரை நடைபெறுகிறது.
இந்த கருத்தரங்கத்தில் இந்தியா மற்றும் பங்களாதேஷ், கொமரோஸ், இந்தோனேசியா, மடகாஸ்கர், மலேசியா, மாலத்தீவு, மொரிஷியஸ், மியான்மர், செஷல்ஸ், சிங்கப்பூர், இலங்கை மற்றும் தாய்லாந்து போன்ற நட்பு நாடுகளின் கடற்படை, கடல்சார் பாதுகாப்புப்படைகளைச் சேர்ந்த கேப்டன்கள், கமாண்டர்கள் மற்றும் அதற்கு இணையான நிலையில் உள்ள உயர் அதிகாரிகள் பங்கேற்கிறார்கள்.
கடந்த 2016 ஆம் ஆண்டில் இந்திய கடற்படையால் கருத்துருவாக்கம் செய்யப்பட்டு தொடங்கப்பட்ட
கோவா கடல்சார் கருத்தரங்கம், இந்தியாவிற்கும், இந்தியப் பெருங்கடல் பிராந்தியத்தின் முக்கிய கடல்சார் நாடுகளுக்கும் இடையே கூட்டு நடவடிக்கை, ஒத்துழைப்பு மற்றும் பரஸ்பர புரிதலை வளர்ப்பதற்கான ஒரு சிறந்த தளமாக திகழ்கின்றது.
இந்த கருத்தரங்கம் கோவாவில் உள்ள கடற்படைப் போர்க் கல்லூரியில் இரண்டு ஆண்டுகளுக்கு ஒரு முறை நடத்தப்படுகிறது. மேலும் இந்த கருத்தரங்கத்தின் முந்தைய மூன்று நிகழ்வுகள் இதுவரை நடைபெற்றுள்ளது.
இந்த கருத்தரங்கத்தை கடற்படை போர் கல்லூரியின் கமாண்டன்ட் வைஸ் அட்மிரல் திரு ராஜேஷ் தன்கர் தொடங்கி வைக்கிறார்.
21 ஆம் நூற்றாண்டின் பாதுகாப்பு தொடர்பான நடவடிக்கைகளுக்கு இந்திய பெருங்கடல் பிராந்தியம் ஒரு முக்கிய மையமானது. இதனைக்கருத்தில் கொண்டு
கடல்சார் களத்தில் விரிவான பாதுகாப்பிற்கான கொள்கைகள், நடவடிக்கைகள் மற்றும் செயல்படுத்தும் வழிமுறைகளை உருவாக்குவதற்கான அனைத்து பங்கேற்பாளர்களையும் ஒன்றிணைப்பதில் இந்த கருத்தரங்கம் முக்கிய பங்காற்றுகிறது.
கோவா கடல்சார் கருத்தரங்கம்  2022-யின் கருப்பொருள் “இந்தியப் பெருங்கடல் பிராந்தியத்தில் கடல்சார் பாதுகாப்பு சவால்கள்: கடல்சார் முக்கிய செயல்பாடுகளை ஒன்றாக இணைத்து கூட்டு கட்டமைப்பாக மாற்றுதல்” ஆகும்.
'பிராந்தியத்தில் உள்ள அனைவருக்கும் பாதுகாப்பு மற்றும் வளர்ச்சி'  மற்றும் பாரதப் பிரதமரால் அறிவிக்கப்பட்ட கடல்சார் பாதுகாப்பின் ஐந்து கொள்கைகள், அதாவது நமது பிராந்தியத்தின் செழிப்பு ஒன்றோடொன்று இணைக்கப்பட்டுள்ளது என்பதைக் குறிக்கும் வகையில் கருப்பொருள் விளக்கம் அளிக்கின்றது.
நித்தி ஆயோக்
நிதி ஆயோக் மூவ் ஹாக் என்ற ஹாக்கத்தான் போட்டியைத் தொடங்கியுள்ளது மொத்தப் பரிசுத் தொகை ரூ.2 கோடிக்கு மேல்
இந்தியாவில் எதிர்காலத்தில் ஏற்படும் மக்கள் போக்குவரத்து நெரிசலுக்கு தீர்வு காண்பதை நோக்கமாக கொண்டு உலக அளவிலான பங்கேற்புடன் ஹாக்கத்தான் போட்டியை நிதி ஆயோக் தொடங்கியுள்ளது. உலகிலேயே மிகப்பெரிய ஹாக்கத்தான்களின் ஒன்றாக கருதப்படும் மூவ் ஹாக் 10 குறிக்கோள்களை முன்வைத்துள்ளது. இது மூன்று நிலைகளில் நடைபெறுகிறது. ஒன்று இணையத்தில் பதிவு செய்வது, இதைத்தொடர்ந்து சிங்கப்பூரில் முதலாவது போட்டி, புதுதில்லியில் இறுதிப் போட்டி.
உண்மையிலேயே இதனை உலக ஹாக்கத்தான் போட்டியாக மாற்றும் வகையில் எந்த தேசத்தை சேர்ந்த நபர்களும் மூவ் ஹாக் போட்டியில் பங்கேற்கலாம். https://www.movehack.gov.in என்ற இணையதளத்தில் பதிவு செய்துகொள்ளலாம். இணையத்தில் விண்ணப்பித்த முதல் 30 குழுக்கள் சிங்கப்பூருக்கு இரண்டு நாள்  பயணம் மேற்கொள்வார்கள். வடிவமைப்பை மேம்படுத்துதல், வணிக ரீதியிலான சாத்தியம், தொழில்நுட்ப தீர்வு, வாடிக்கையாளர் இலக்கு / சந்தைப்படுத்துதல் உள்ளிட்ட அம்சங்கள் குறித்து நிபுணர்கள் அடங்கிய குழு இந்த அணிகளுக்கு உதவி செய்வார்கள். சிங்கப்பூரில் நடைபெறும் முதலாவது போட்டியில் இருந்து தெரிவு செய்யப்படும் 20 குழுக்கள் 2018 செப்டம்பர் 5, 6 தேதிகளில் புதுதில்லியில் நடைபெறும் இறுதிச் சுற்றில் பங்கேற்பார்கள்.
புதுதில்லியில் நிதி ஆயோக் 2018 செப்டம்பர் 7, 8 தேதிகளில் ஏற்பாடு செய்துள்ள மூவ் உச்சிமாநாடு 2018-ல்  வெற்றியாளர்கள் அறிவிக்கப்படுவார்கள். இந்த மாநாட்டை பிரதமர் திரு. நரேந்திரமோடி தொடங்கி வைப்பார். ஹாக்கத்தான் விருது பெற அங்கீகரிக்கப்படும் 10 வெற்றியாளர்கள் உள்ளிட்டோருக்கு மொத்த பரிசுத் தொகையாக ரூ.2 கோடிக்கு மேல் வழங்கப்படும்.
இணைய தளத்தில் விண்ணப்பம் செய்வதற்கான கடைசித் தேதி மற்றும் மூவ் ஹாக் பற்றிய மேலும் விவரங்களுக்கு https://www.movehack.gov.in. என்ற இணையதளத்தைக் காணலாம்.
பிரதமர் அலுவலகம்
ராதா சோமி சத்சங் பீசின் பாபா குரீந்தர் சிங் தில்லானைப் பிரதமர் சந்தித்தார்
ராதா சோமி சத்சங் பீசின் பாபா குரீந்தர் சிங் தில்லானைப் பிரதமர் திரு நரேந்திர மோடி இன்று சந்தித்தார்.
டுவிட்டரில் பிரதமர் கூறியிருப்பதாவது:
“ராதா சோமி சத்சங் பீசின் பாபா குரீந்தர் சிங் தில்லான் அவர்களை இன்று காலை சந்திக்கும் வாய்ப்பை நான் பெற்றிருந்தேன். ராதா சோமி சத்சங் பீசின் சமூகசேவைத் திட்டங்கள் மெச்சத்தக்கவை.”